বাংলাদেশ পরিবেশ আন্দোলন-বাপার মুখপাত্র ইকবাল হাবিব প্রোব নিউজকে বলেন, শুধু ট্যানারি নয়, তাদের কেন্দ্র করে ছোট ছোট আরো অনেক অপরিকল্পিত কারখানা গড়ে উঠেছে। আর সেসব কারখানায় ট্যানারি কঠিন বর্র্জ্য যেমন: টুকরো চামড়া, গরুর হাড়, চর্বি, দাঁত এগুলো পুড়িয়ে পোল্ট্রি ফিডসহ আরো নানা জিনিস তৈরি করা হয়। আর এসব কারখানার বিষাক্ত ধোঁয়া পুরো এলাকাকে আচ্ছন্ন করে ফেলে। তিনি জানান, ট্যানারি এবং এইসব ছোট ছোট কারখানার কারণে পুরো হাজারিবাগ এলাকার মানুষ,মাটি, পানি এবং বাতাস এখন বিষে আক্রান্ত। ইকবাল হাবিব বলেন, এরসঙ্গে পরিবেশ ও বুড়িগঙ্গাও বিষাক্ত হয়ে উঠেছে। কিন্তু এসব কারখানার পরিবেশ, শ্রমিক নিরাপত্তা নিয়ে কেউ কথা বলছেনা।